জান্নাতের মধ্যে জান্নাতবাসীরা কোন প্রকার অশ্লীল ও শালীনতাহীন কথা শুনতে পাবে না। কোন আজেবাজে, মিথ্যা, পাপের কথা ও কাজ সেখানে দৃশ্যমান হবে না। তারা চতুর্দিক থেকে শুধু সালাম আর সালাম তথা শান্তি আর শান্তি আওয়াজ শুনতে পাবে। এ মর্মে আল্লাহ বলেন, لَا يَسْمَعُونَ فِيهَا لَغْوًا وَّلَا كِذَّابًا ‘সেখানে তারা কোন মিথ্যা ও অসার কথা শুনবে না’ (নাবা ৮৯/৩৫)। لَا تَسْمَعُ فِيهَا لَاغِيَةً ‘সেখানে তারা কোন অবান্তর কথা শ্রবণ করবে না’ (গাশিয়া ৮৮/১১)। لَا يَسْمَعُونَ فِيهَا لَغْوًا وَّلَا تَأْثِيمًا، إِلَّا قِيلًا سَلَامًا سَلَامًا. ‘সেখানে তারা কোন আজেবাজে কথা কিংবা পাপের কথা শুনবে না, শুনবে শুধু ‘সালাম সালাম’ (শান্তি শান্তি) আওয়াজ’ (ওয়াক্বি‘আহ ৫৬/২৫-২৬)। তিনি আরো বলেন, لَا يَسْمَعُونَ فِيهَا لَغْوًا إِلَّا سَلَامًا وَّلَهُمْ رِزْقُهُمْ فِيهَا بُكْرَةً وَّعَشِيًّا ‘জান্নাতে তারা শান্তি ছাড়া কোন অসার বাক্য শ্রবণ করবে না। তাদের জন্য সেখানে সকাল-সন্ধ্যায় খাদ্য পরিবেশন করা হবে’ (মারিয়াম ১৯/৬২)। সেখানে তারা পরস্পরের সাক্ষাতে সালাম বিনিময় করবে এবং প্রত্যেক কথার পরিসমাপ্তিতে আল্লাহর প্রশংসা করবে। সেখানে তারা সর্বদা আল্লাহর পবিত্রতা ঘোষণা করবে। যেমন- دَعْوَاهُمْ فِيهَا سُبْحَانَكَ اللَّهُمَّ وَتَحِيَّتُهُمْ فِيهَا سَلَامٌ وَآخِرُ دَعْوَاهُمْ أَنِ الْحَمْدُ لِلَّهِ رَبِّ الْعَالَمِينَ. ‘সেখানে তাদের প্রার্থনা হ’ল سُبْحَانَكَ اللَّهُمَّ (সুবহা-নাকাল্লা-হুম্মা) পাঠ করা। আর পরস্পর শুভেচ্ছা বিনিময়ের মাধ্যম হল সালাম এবং তাদের প্রার্থনার সমাপ্তি ঘটে الْحَمْدُ لِلَّهِ رَبِّ الْعَالَمِينَ (আল-হামদুল্লিা-হি রবিবল ‘আলামীন) বাক্য উচ্চারণ করে’ (ইউনুস ১০/১০)।